Vryburger: ANC het nou 'n ACE-like probleem | Netwerk24
Deur Vryburger 13 Mei 2021 05:02
Verskeie navrae is ontvang oor waarvoor die RET nou eintlik staan, en omdat Vryburger glo in die waarheid, eerder as fopnuus, klaar hy gerus die saak op. Ace Magashule, Jacob Regop en hul meelopers praat van die RET as Radikale Ekonomiese Transformasie.
Ons almal weet egter die afkorting behoort eerder te wees RES – Radikale Ekonomiese Sabotasie. Daar is nou niks oor nie, en Zuma en Ace kan die RES kry.
Net die spits van die ACE-berg
En terwyl die ANC se Titanic op 'n ACE-berg afstuur, kyk Vryburger oudergewoonte maar net gelate toe met sy drankie op ys, want hy't dié ding mos op 'n afstand sien kom.
ACE-koue verhoudinge tussen pres. Cyril Ramaphosa en Ace het nog nooit ontdooi nie, selfs al sê die regerende party se kollektief hulle ver-ACE eenheid van hul lede.
Kennelik bly dit 'n ACE-like probleem.
Soms weet beeste die meeste
Intussen hoor Vryburger die whisky-proppe klap behoorlik in die kamp van onse Cyril.
Terwyl die koeie van die Vrystaatse Gupta-melkery vir Magashule diep in die sop het, het Ramaphosa, die grootste teler van Ankole-beeste in die land, so rofweg R3 miljoen weggedra op 'n onlangse veiling.
Wys jou wat die verskil is tussen vooruit boer en agteruit boer.
Stadig oor die klippe, reken Vryburger egter, want die land wag met ingehoue asem dat die res van die ANC dit nou ook insien.